Nnaqus d isem n uwadem agejdan di tullist. « Nnaqus » isem-is s tidet d Muḥend Akli, gezmen-as iḍarren seg wasmi mecṭuḥ, yegra-d weḥd-s, ula d xalti-s n yemma-s teɛya deg-s, yuɣal ur yesɛi la aḥbib la lwali, yegra-d i timmetrit, ileḥḥu ɣef snat n tɛekkzin i t-yettawin yeffus, i t-yettarran zelmeḍ ɣef waya, dɣa i as-qqaren « Nnaqus ». At taddart deg-s ɛyan, ttwalin-t s temḥeqranit, yiwen ur d-as-yettak kra ad yečč, akken i tedda tudert-is, yettuḍerref di tmetti, almi d asmi i d-yewweḍ lajel-is, ɣef yifassen n yimsulta, yuɣ lḥal yettagad-iten si temẓis. Muḥend Akli yemmut ula d aẓekka ur t-yeksib, tafekka-ines ḍegren-tt di teẓgi, d iɣersiwen i tt-yeččan.